מתחם גנג' עלי ח'אן

מתחם גנג' עלי ח'אן (באנגלית: Ganjali Khan Complex ; בפרסית: مجموعه گنجعلیخان – מג'מועה־יֵה גנג' עלי ח'אן) הוא מכלול מבנים מן התקופה הספווית, הממוקם במרכז העתיק של העיר כרמאן שבאיראן. המתחם כולל מדרסה, כיכר, קרוואנסראי (מבנה ח'אן), בית מרחץ (חמאם), מאגר מים (אאב אנבר), מטבעה, מסגד ובזאר.

 היסטוריה 
מתחם גנג' עלי ח'אן נבנה על ידי גנג' עלי ח'אן, שכיהן כמושל מחוזות כרמאן, סיסתאן וקנדהאר בין השנים 1596 ל־1621, בתקופת שלטונו של השאה הספווי עבאס הראשון. מספר כתובות שנקבעו בתוך המתחם מציינות את התאריכים המדויקים של בניית חלקיו השונים. אדריכל המתחם היה מוחמד סולטאני מהעיר יזד.

 אדריכלות 
המתחם משתרע על שטח של 11,000 מטרים רבועים ובמרכזו כיכר ציבורית גדולה, שגודלה 99 על 54 מטרים. הכיכר מיושרת עם בזאר וָכיל, העובר ממזרח למערב מדרום לה. הכיכר מוקפת באכסדרות בזאר מצפון, מדרום וממערב, וגובלת בקרוואנסראי גנג' עלי מצדה המזרחי. הכניסה לבית המרחץ של גנג' עלי ח'אן נמצאת לאורך מקטע של בזאר וכיל מדרום לכיכר, המכונה בזאר גנג' עלי ח'אן. המתחם נבנה בסגנון האדריכלות האספהאני.

 אנדרטאות ומבנים 
 כיכר גנג' עלי חאן 
באיראן הקדומה הוקמו כיכרות הערים סמוך למרכזי השלטון, ושימשו כמוקדים להתכנסות ולטקסים. כיכר גנג' עלי, שגודלה 99 על 54 מטרים, מוקפת אף היא, בדומה לכיכר נקש־י ג'האן באספהאן ולכיכר מיר צ'חמאק ביזד, באלמנטים עירוניים כגון בזארים, קרוואנסראים ומדרסות.

 בית המרחץ גנג' עלי חאן 
ממוזער| בית המרחץ גנג' עלי חאן
בית המרחץ של גנג' עלי נבנה בשנת 1611, וממוקם בצדו הדרומי של כיכר גנג' עלי, לצד מקטע של בזאר וכיל המכונה בזאר גנג' עלי. פתח הכניסה למבנה מעוטר בציורים מתקופת השושלת הספווית. אחד המאפיינים הבולטים בגימור האדריכלי של המבנה הוא התאמה בין אבני התקרה המפוסלות לריצוף. בית המרחץ כולל חדר התפשטות, חדר קר וחדר חם, כולם מקורים בכיפות הנתמכות על גַּמְלוֹנִים. מרחצאות גנג' עלי נחשבים יצירה אדריכלית ייחודית, המעוטרת בעבודות קרמיקה עדינות, ציורים, טיח מעוצב וקשתות.

בית המרחץ הוסב למוזיאון אנתרופולוגי בשנת 1971. באגף ההחלפה ובחצר המרכזית של המרחץ מוצבות דמויות פיסוליות רבות. פסלים אלו עוצבו בשנת 1973 בפקולטה לאמנויות היפות של אוניברסיטת טהראן, ולאחר מכן הועברו למוזיאון זה.

 בזאר גנג' עלי חאן 
הבזאר ממוקם בצדו הדרומי של כיכר גנג' עלי. פנים הבזאר מעוטר בעבודות טיח עדינות ובציורי קיר, אשר על אף גילם — כ־400 שנה — נשתמרו היטב. אורכו של הבזאר 93 מטרים, והוא מחובר לכיכר גנג' עלי באמצעות 16 איוואנים וקמרונות.

 הקרוואנסראי והמסגד של גנג' עלי חאן 
ממוזער| קרוואנסראי של גנג' עלי חאן
מבנה החאן (הקרוואנסראי) ממוקם בצד המזרחי של כיכר גנג' עלי. בפתח המבנה מצויה כתובת ייסוד משנת 1598, שנכתבה בידי הקליגרף עלי רזא עבאסי. תוכנית הקרוואנסראי מבוססת על טיפוס ארבעת הליוואנים, עם אולמות דו-קומתיים הסדורים סביב ליוואנים גבוהים המקיפים ארבעה צדדים של חצר פתוחה. במרכז החצר נמצאת מזרקה מתומנת שפינותיה משופעות. מידות הקרוואנסראי הן שלושים ואחד וחצי על עשרים ושלושה מטרים. בפינתו מצוי מסגד קטן מקורה בכיפה, שגודלו חמישה מטרים וחצי על חמישה מטרים.

מורשת עולמית
בשנת 2023 אונסקו הכריזה על 54 קרוואנסראים (חאנים) איראנים כאתרי מורשת עולמית בקטגוריות (ii) ו-(iii), מתוך מאות קרוואנסראים שמפוזרים לאורך הדרכים העתיקות. קרוואנסראי גנג' עלי חאן בעיר כרמאן כלול ברשימת הקרוואנסראים.

 מוזיאון גנג' עלי חאן 
בניית המטבעה החלה בשנת 1598 והושלמה בשנת 1625. עיטורי הפנים של המבנה כוללים עבודות טיח בצבע אוכר ולבנים חשופות. המבנה מקורה בכיפה גבוהה שבראשה כיפת קטנה, המאפשרת חדירת אור ואוורור. בשנת 1970 הוסבה המטבעה למוזיאון נומיסמטי. המוזיאון מציג מטבעות מתקופות שונות, בהן התקופה הפרתית, הסאסאנית, הספווית והאפשארית.

 גלריה 

 ראו גם 
 הבזאר הגדול (טהראן)
 באזאר וכיל
 החאנים הפרסיים

 קישורים חיצוניים 

 ויקימפיה - מתחם גנג'לי חאן
 אטרקציות היסטוריות בקרמן, גלריית עלי מג'דפר


 הערות שוליים 

קטגוריה:איראן: מסגדים
קטגוריה:מבני חאן
קטגוריה:פרובינציית כרמאן